Document ID: 32000R2864

Kommissionens forordning (EF) nr. 2864/2000
af 27. december 2000
om ændring af forordning (EF) nr. 2809/2000 om gennemførelsesbestemmelser, for så vidt angår kornprodukter, til forordning (EF) nr. 2290/2000, (EF) nr. 2433/2000, (EF) nr. 2434/2000 og (EF) nr. 2435/2000 om visse indrømmelser i form af EF-toldkontingenter for visse landbrugsprodukter indført fra henholdsvis Republikken Bulgarien, Den Tjekkiske Republik, Den Slovakiske Republik og Rumænien og om ændring af forordning (EF) nr. 1218/96
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2851/2000, af 22. december 2000 om visse indrømmelser i form af EF-toldkontingenter for visse landbrugsprodukter og om tilpasning, som en selvstændig overgangsforanstaltning, af visse indrømmelser på landbrugsområdet, der er fastsat i Europaaftalen med Republikken Polen(1), særlig artikel 1, stk. 4, og
ud fra følgende betragtninger:
(1) Ifølge bestemmelserne i forordning (EF) nr. 2851/2000 har Det Europæiske Fællesskab forpligtet sig til for hvert produktionsår fra den 1. juli 2000 at åbne et importtoldkontingent med toldfritagelse for 400000 tons blød hvede (løbenummer 09.4831) med oprindelse i Republikken Polen. Dette kontingent er for produktionsåret 2000/01 begrænset til 200000 tons, og denne mængde skal indføres mellem den 1. januar og den 30. juni 2001.
(2) For at sikre en velordnet og ikke spekulationspræget indførsel af de kornprodukter, der er omfattet af dette toldkontingent, bør det fastsættes, at indførslen er betinget af, at der udstedes en importlicens. Disse licenser udstedes inden for de fastsatte mængder efter ansøgning fra de interesserede og efter en betænkningstid og eventuelt med anvendelse af en reduktionskoefficient for de mængder, der er ansøgt om.
(3) For at sikre en god forvaltning af kontingentet bør der fastsættes frister for indgivelse af licensansøgninger, og uanset artikel 8 og 19 i Kommissionens forordning (EF) nr. 1291/2000 af 9. juni 2000 om fælles gennemførelsesbestemmelser for ordningen med import- og eksportlicenser og forudfastsættelsesattester for landbrugsprodukter(2) bør det også fastsættes, hvilke oplysninger der skal anføres i ansøgningerne og licenserne.
(4) For at tage hensyn til leveringsbetingelserne bør importlicenserne gælde fra dagen for deres udstedelse og indtil udgangen af måneden efter måneden for deres udstedelse.
(5) For at sikre en effektiv forvaltning af kontingentet er det nødvendigt, at importlicenserne ikke kan overdrages, og at sikkerheden for importlicenserne uanset artikel 10 i Kommissionens forordning (EF) nr. 1162/95(3), senest ændret ved forordning (EF) nr. 2110/2000(4), fastsættes på et ret højt niveau.
(6) Af samme grunde er det vigtigt at sikre en hurtig og gensidig kommunikation mellem Kommissionen og medlemsstaterne vedrørende de mængder, der ansøges om og indføres.
(7) Kommissionens forordning (EF) nr. 2809/2000(5) om gennemførelsesbestemmelser for indførslen inden for rammerne af toldkontingenterne for produkter med oprindelse i Den Tjekkiske Republik, Den Slovakiske Republik og Rumænien fastsætter bestemmelser af denne art. Den bør derfor tilpasses, så den også kommer til at gælde for det kontingent, der åbnes for Republikken Polen.
(8) Kommissionens forordning (EF) nr. 1218/96(6), senest ændret ved forordning (EF) nr. 2511/2000(7), fastsætter nærmere bestemmelser om indførsel af visse kornprodukter fra Republikken Polen inden for rammerne af kontingenter åbnet ved Rådets forordning (EF) nr. 3066/95(8), senest ændret ved forordning (EF) nr. 2435/98(9). Disse bestemmelser er ikke længere nødvendige. Forordning (EF) nr. 1218/96 bør derfor ophæves.
(9) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
I forordning (EF) nr. 2809/2000 foretages følgende ændringer:
1) Titlen affattes således:
"Forordning (EF) nr. 2809/2000 om gennemførelsesbestemmelser, for så vidt angår kornprodukter, til forordning (EF) nr. 2290/2000, (EF) nr. 2433/2000, (EF) nr. 2434/2000, (EF) nr. 2435/2000 og (EF) nr. 2851/2000 om visse indrømmelser i form af EF-toldkontingenter for visse landbrugsprodukter indført fra henholdsvis Republikken Bulgarien, Den Tjekkiske Republik, Den Slovakiske Republik, Rumænien og Republikken Polen og om ophævelse af forordning (EF) nr. 1218/96".
2) Artikel 2 affattes således:
"Artikel 2
Indførslen af de i bilag I til denne forordning anførte produkter med oprindelse i Den Tjekkiske Republik, Den Slovakiske Republik, Rumænien og Republikken Polen, der er omfattet af hel eller delvis fritagelse for importtold inden for de mængder og de reduktionssatser eller det beløb, der er anført i bilag I, er betinget af en importlicens udstedt efter bestemmelserne i denne forordning."
3) Artikel 10 affattes således:
"Artikel 10
Forordning (EF) nr. 1218/96 ophæves."
4) Bilag I affattes som anført i bilaget til denne forordning.
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Den anvendes fra den 1. januar 2001.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. december 2000.

Labels: 3
15
17
18